RÅDETS AFGØRELSE (EU) 2017/2301

af 4. december 2017

om den holdning, der skal indtages på Den Europæiske Unions vegne i AVS-EU-Ambassadørudvalget vedrørende gennemførelsen af AVS-EU-partnerskabsaftalens artikel 68

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 209, stk. 2, sammenholdt med artikel 218, stk. 9,

under henvisning til partnerskabsaftalen mellem medlemmerne af gruppen af stater i Afrika, Vestindien og Stillehavet på den ene side og Det Europæiske Fællesskab og dets medlemsstater på den anden side (1),

under henvisning til forslag fra Europa-Kommissionen, og

ud fra følgende betragtninger:

AVS-EU-Ministerrådet besluttede på det fælles ministerrådsmøde i Dakar den 6. maj 2017 at give AVS-EU-Ambassadørudvalget beføjelser med henblik på at træffe afgørelse om gennemførelse af AVS-EU-partnerskabsaftalens artikel 68 inden den 31. december 2017.

Afgørelsen vil gælde for kapitel 3 i bilag II til AVS-EU-partnerskabsaftalen og tager sigte på at forbedre anvendelsen af systemet til finansiering af støtte i tilfælde af udefra kommende chok —

VEDTAGET DENNE AFGØRELSE:

Artikel 1

1. Den holdning, som på Unionens vegne skal indtages i AVS-EU-Ambassadørudvalget vedrørende gennemførelsen af AVS-EU-partnerskabsaftalens artikel 68 baseres på det udkast til AVS-EU-Ambassadørudvalgets afgørelse, der er knyttet til nærværende afgørelse.

2. Unionens repræsentanter i AVS-EU-Ambassadørudvalget kan tiltræde mindre ændringer til udkastet til afgørelsen uden yderligere afgørelse fra Rådet.

Artikel 2

AVS-EU-Ambassadørudvalgets afgørelse offentliggøres efter vedtagelsen i Den Europæiske Unions Tidende.

Artikel 3

Denne afgørelse er rettet til Kommissionen.

(1) EFT L 317 af 15.12.2000, s. 3.

UDKAST

AVS-EU-AMBASSADØRUDVALGETS AFGØRELSE Nr. …/2017

af …

om gennemførelse af AVS-EU-partnerskabsaftalens artikel 68

AVS-EU-AMBASSADØRUDVALGET HAR —

under henvisning til partnerskabsaftalen mellem medlemmerne af gruppen af stater i Afrika, Vestindien og Stillehavet på den ene side og Det Europæiske Fællesskab og dets medlemsstater på den anden side (1) særlig artikel 100 sammenholdt med artikel 15, stk. 4, og artikel 16, stk. 2, og

ud fra følgende betragtninger:

(1) Der skal ifølge artikel 68 i partnerskabsaftalen mellem medlemmerne af gruppen af stater i Afrika, Vestindien og Stillehavet (»AVS«) på den ene side og Det Europæiske Fællesskab og dets medlemsstater på den anden side (»AVS-EU-partnerskabsaftalen«) indføres en ordning for supplerende støtte med henblik på at afbøde de kortfristede, negative virkninger af udefra kommende chok på AVS-staternes økonomi. Ifølge nævnte artikels stk. 4 fastsættes de specifikke retningslinjer for støtteordningen i bilag II til AVS-EU-partnerskabsaftalen.

(2) Støtteordningen som hidtil defineret i bilag II til AVS-EU-partnerskabsaftalen skal tilpasses for at afspejle parternes behov og sikre en fleksibel og hurtig levering af bistand.

(3) Ifølge AVS-EU-partnerskabsaftalens artikel 100 kan aftalens bilag Ia, II, III; IV og VI revideres, revurderes og/eller ændres af AVS-EU-Ministerrådet på basis af en henstilling fra AVS-EU-Udvalget for Samarbejde med henblik på Udviklingsfinansiering.

(4) Ifølge AVS-EU-partnerskabsaftalens artikel 15, stk. 4, kan AVS-EU-Ministerrådet overdrage beføjelser til AVS-EU-Ambassadørudvalget.

(5) Ifølge artikel 16, stk. 2, i AVS-EU-partnerskabsaftalen udfører AVS-EU-Ambassadørudvalget ethvert mandat, som det pålægges af Ministerrådet.

(6) Ved mandat fra AVS-EU-Ministerrådets samling den 5. maj 2017 fik AVS-EU-Ambassadørudvalget beføjelse til at vedtage en afgørelse om gennemførelse af AVS-EU-partnerskabsaftalens artikel 68 vedrørende udefra kommende chok og ændring af bilag II, kapitel 3.

(7) En afgørelse om gennemførelsen af AVS-EU-partnerskabsaftalens artikel 68 bør vedtage —

VEDTAGET DENNE AFGØRELSE:

Artikel 1

Finansiel støtte til AVS-staterne i tilfælde af makroøkonomisk ustabilitet som følge af udefra kommende chok, jf. artikel 68 i AVS-EU-partnerskabsaftalens artikel 68, er omfattet af bestemmelserne i denne afgørelse.

Artikel 2

1. Der kan fra den 11. Europæiske Udviklingsfonds reserve til uforudsete behov tilvejebringes supplerende finansiel støtte med henblik på at afbøde de kortfristede, negative virkninger af udefra kommende chok, herunder virkningerne på eksportindtægterne, og for at beskytte de socioøkonomiske reformer og politikker, som kan blive påvirket i negativ retning på grund af et fald i indtægterne.

2. AVS-stater, der rammes af udefra kommende chok, kan til dette formål anmode Europa-Kommissionen om økonomisk støtte, og sådanne anmodninger vurderes i hvert enkelt tilfælde ud fra en behovsorienteret tilgang inden for den flerårige finansielle ramme for samarbejdet inden for AVS-EU-partnerskabsaftalen.

3. Bistanden forvaltes og ydes efter procedurer, der åbner mulighed for hurtige, fleksible og effektive indgreb. Europa-Kommissionen aflægger regelmæssigt rapport til AVS-EU-Udvalget for Samarbejde med henblik på Udviklingsfinansiering.

Artikel 3

De kontraherende parter i aftalen, dvs. Europa-Kommissionen og AVS-sekretariatet, underrettes om den praktiske gennemførelse af artikel 68.

Artikel 4

Bilag II, kapitel 3, i AVS-EU-partnerskabsaftalen anvendes i overensstemmelse med denne afgørelse.

Artikel 5

Denne afgørelse træder i kraft på dagen for vedtagelsen.

Udfærdiget i … På AVS-EU-Ambassadørudvalgets vegne Formand

(1) EFT L 317 af 15.12.2000, s. 3.